b'\n_START_ARTICLE_\nEesti S\xc3\xbcmfooniaorkestrite Liit\n_START_PARAGRAPH_\nEesti S\xc3\xbcmfooniaorkestrite Liit (ESOL) on Eesti keelpilli-, s\xc3\xbcmfoonia- ja s\xc3\xbcmfoniettorkestrite alaliit.  _NEWLINE_Liitu kuulub 28 tegutsevat noorte s\xc3\xbcmfoonia- ja keelpilliorkestrit. _NEWLINE_ESOL-i peamised eesm\xc3\xa4rgid on orkestritele festivalide, kontsertide, \xc3\xb5ppep\xc3\xa4evade ja muude \xc3\xbcrituste korraldamine, orkestripillide \xc3\xb5ppe propageerimine, repertuaari- ja infovahetus, rahvusvahelistes projektides osalemine, laulupidude orkestrite repertuaariga tegelemine, uute orkestrite asutamine jms.\n_START_SECTION_\nAjalugu\n_START_PARAGRAPH_\nEesti S\xc3\xbcmfooniaorkestrite Liit asutati 1999. aastal ja see tegutses aktiivselt paar aastat, korraldades \xc3\xbcleriigilisi noorte s\xc3\xbcmfooniaorkestrite p\xc3\xa4evi, festivale, kontserte jms. _NEWLINE_2010. aasta m\xc3\xa4rtsis liidu tegevus taastati. Praegu kuulub liitu 28 tegutsevat noorte s\xc3\xbcmfoonia- ja keelpilliorkestrit. 2011. aastal aidati korraldada s\xc3\xbcmfooniaorkestrite esinemist XI noorte laulupeol ja organiseeriti laulupeo eel\xc3\xb5htul noorteorkestrite kontsert Viru Keskuse Katusekinos. 2012. aasta veebruaris korraldas liit noorteorkestrite kontserdi Mustpeade Majas. Lisaks on viimastel aastatel toimunud ka seminar-\xc3\xb5ppep\xc3\xa4evi ja infotunde liidu liikmetele ja teistele Viljandis ja Tallinnas. _NEWLINE_21. aprillil 2013 korraldati Narvas suur noorteorkestrite festival, kus kontserdi finaalis esines 160-liikmeline \xc3\xbchendorkester. Selle festivali tulemusena alustas ESOL eestvedamisel tegevust Narva Noorte S\xc3\xbcmfooniaorkester. _NEWLINE_7. juunil 2013 toimusid noorteorkestrite esinemised Tallinna Raekoja platsil vanalinna p\xc3\xa4evade raames. _NEWLINE_2013. aasta septembris alustas ESOL initsiatiivil ja korraldusel tegevust Tallinna \xc3\x9clikooli S\xc3\xbcmfooniaorkester, mis 2017. aasta seisuga on \xc3\xbcle 50-liikmeline aktiivse tegevusega k\xc3\xb5rgetasemeline kontserdikollektiiv, kes esinenud ka L\xc3\xa4tis, Leedus, Saksamaal, Hollandis ja Belgias._NEWLINE_24. novembril 2013 toimus orkestrite festival Valga Kultuuri- ja Huvialakeskuses eesm\xc3\xa4rgiga luua Valgamaale maakondlik orkester. Selline orkester nimega Liivimaa Noorteorkester alustaski liidu eestvedamisel tegevust 2014. aasta jaanuaris. 2017. aastal 85 liikmega oli ja on riigi suurim noorte s\xc3\xbcmfooniaorkester. _NEWLINE_Seega on ESOL viimastel aastatel asutanud Eestisse kolm uut noorte s\xc3\xbcmfooniaorkestrit enam kui 160 m\xc3\xa4ngijaga._NEWLINE_2014. aastal aitas ESOL korraldada s\xc3\xbcmfooniaorkestrite esinemist \xc3\xbcldlaulupeol Tallinnas ja korraldas laulupeo eel\xc3\xb5htul Viru Keskuse Katusekinos rahvusvahelise noorteorkestrite kontserdi, kus esinesid orkestrid Taiwanist, Saksamaalt, L\xc3\xb5una-Aafrikast ja Eestist. Alates 2014. aasta kevadest on korraldatud orkestrite esinemisi Tallinna Raekoja platsil vanalinna p\xc3\xa4evade raames, viimati oli esinemas tervelt 12 orkestrit._NEWLINE_Viimaste aastate olulisteks ettev\xc3\xb5tmisteks on olnud ka noorteorkestrite festivalide traditsiooni j\xc3\xa4tkamine. 16. novembril 2014 toimus 8 orkestri osav\xc3\xb5tul festival P\xc3\xa4rnu Kontserdimajas, mille finaalis esitas 200-liikmeline \xc3\xbchendorkester v\xc3\xa4ga edukalt Jean Sibeliuse "Finlandia" Risto Joosti juhatusel. 19. aprillil 2015 toimus festival Paide Kultuurikeskuses ja seal k\xc3\xb5las \xc3\xbchendorkestri esituses ning J\xc3\xbcri-Ruut Kanguri juhatusel esmaettekandes ESOL tellimusel valminud P\xc3\xa4rt Uusbergi uudisteos "Avanemised". 13. veebruaril 2016 toimus VII noorteorkestrite festival Estonia kontserdisaalis, seekord esines 11 noorteorkestrit ning maratonkontserdi finaalis esitati XII noorte laulupeo s\xc3\xbcmfooniaorkestrite kava._NEWLINE_2015. aasta juunis osales 3 meie noorteorkestrit edukalt ESOL kaasabil X Euroopa Orkestrite Festivalil Cremonas Itaalias ja kontserte anti ka Milano EXPO-l._NEWLINE_Liidu senise tegevuse kahtlemata mahukaim \xc3\xbcritus oli 2012. aasta kevadel Tallinnas korraldatud IX Euroopa Orkestrite Festival, kus osales \xc3\xbcle 700 harrastus- ja noorteorkestri muusiku 12 Euroopa riigist ja 26 orkestrist. Festivali raames toimusid t\xc3\xb6\xc3\xb6toad kogenud dirigentide juhatusel ja \xc3\xbcheksa festivali kontserti, sh suurejooneline l\xc3\xb5ppkontsert Tallinna Vabaduse V\xc3\xa4ljakul. Selle suure rahvusvahelise suur\xc3\xbcrituse korraldamine p\xc3\xa4lvis osalejailt palju kiidus\xc3\xb5nu ja \xc3\xa4ratas t\xc3\xa4helepanu ka Eesti muusikaelus. Eesti Kontserdi ja organisatsiooni Baltic Arts Workshop koost\xc3\xb6\xc3\xb6s toimus ka festivalil osalenud orkestrite nn j\xc3\xa4tkutuur Peterburis ning esinemised sealsetes esindussaalides.\n_START_SECTION_\nAuliikmed\n_START_PARAGRAPH_\nDetsembris 2016 valiti liidu esimesteks auliikmeteks ESOLi asutaja ja esimene esimees Eve Luha ning kauaaegne pilli\xc3\xb5petaja ja P\xc3\xa4rnu Muusikakooli keelpilliorkestri dirigent Mati Uffert.'